b'\n_START_ARTICLE_\nLockstedter Lager\n_START_PARAGRAPH_\nLockstedter Lager (suom. Lockstedtin leiri) oli nykyisen Hohenlockstedtin alueella Holsteinissa sijainnut Saksan armeijan harjoitusalue. Aluetta alettiin rakentaa vuodesta 1870 l\xc3\xa4htien. Sen k\xc3\xa4ytt\xc3\xb6 sotilasharjoitusalueena p\xc3\xa4\xc3\xa4ttyi vuonna 1927. Suomessa leiri tunnetaan j\xc3\xa4\xc3\xa4k\xc3\xa4rien koulutuspaikkana. Alueella on suomalaisten j\xc3\xa4\xc3\xa4k\xc3\xa4rien muistomerkki._NEWLINE_Lockstedter Lager kuului suurimpiin sotilaallisiin harjoitusalueisiin 1910-luvun Saksassa. Se oli kooltaan noin 8\xc3\x9712 kilometri\xc3\xa4 eli 96 neli\xc3\xb6kilometri\xc3\xa4. _NEWLINE_Lockstedter Lager sijaitsi Itzehoen ja Kellinghusen pikkukaupunkien l\xc3\xa4hell\xc3\xa4, noin 60 kilometri\xc3\xa4 tuolloisen Hampurin luoteispuolella. Aluetta rajaavat Elbe-joki ja Kielin kanava. Alueen rakentaminen oli aloitettu vuosina 1870\xe2\x80\x931871 Saksan\xe2\x80\x93Ranskan sodan aikana ranskalaisten sotavankien ty\xc3\xb6n\xc3\xa4.\n_START_SECTION_\nSuomalaisten j\xc3\xa4\xc3\xa4k\xc3\xa4rien koulutus\n_START_PARAGRAPH_\nSuomalaisia sotilaskoulutusta hakevia vapaaehtoisia pfadfindereit\xc3\xa4 eli \xe2\x80\x9dpartiolaiskurssilaisia\xe2\x80\x9d, ensimm\xc3\xa4isi\xc3\xa4 j\xc3\xa4\xc3\xa4k\xc3\xa4reit\xc3\xa4, alkoi saapua leirille 25. helmikuuta 1915 muodostaen Lockstedtin koulutusjoukon, josta muodostettiin J\xc3\xa4\xc3\xa4k\xc3\xa4ripataljoona 27. Viimeisen\xc3\xa4 suomalaispataljoonaan kuuluneena osastona siell\xc3\xa4 majaili ja harjoitteli t\xc3\xa4ydennysosasto helmikuuhun 1918 asti. Suomalaisten keskuudessa leirist\xc3\xa4 k\xc3\xa4ytettiin my\xc3\xb6s nimilyhennett\xc3\xa4 \xe2\x80\x9dLoLa\xe2\x80\x9d (nimest\xc3\xa4 Lockstedter Lager)._NEWLINE_Pfadfinderit majoitettiin aluksi Massiv-Baracke 4 -nimell\xc3\xa4 tunnettuun kaksikerroksiseen tiilikasarmiin. Kasarmi kuului alueen parhaisiin, sill\xc3\xa4 seitsem\xc3\xa4n uuden kasarmin ryhm\xc3\xa4 oli rakennettu vuosina 1912\xe2\x80\x931914. Kasarmi 4 k\xc3\xa4sitti kahdeksan tupaa, joista kuhunkin mahtui 20 miest\xc3\xa4, sek\xc3\xa4 yhteisen Unterhaltungzimmerin, seurusteluhuoneen. Ruokailua varten oli erillinen kanttiini ja siisteydest\xc3\xa4 huolehtivat aluksi sotilaspalvelijat eli ordonanssit, sill\xc3\xa4 pfadfindereit\xc3\xa4 pidettiin Saksan vieraina. Toiminnan salaamiseksi "partiopoikien" kasarmi kyll\xc3\xa4kin eristettiin piikkilanka-aidalla muusta leirialueesta._NEWLINE_Kun harjoitusjoukko v\xc3\xa4hitellen laajeni pataljoonaksi, komppaniat sijoitettiin omiin kasarmeihinsa. Loppuvuonna 1915 perustetut 3. ja 4. komppania sek\xc3\xa4 tykist\xc3\xb6jaos saivat asuakseen kes\xc3\xa4k\xc3\xa4ytt\xc3\xb6\xc3\xb6n tarkoitetut peltiparakit, joita l\xc3\xa4mmitettiin kehnoilla kivihiilt\xc3\xa4 k\xc3\xa4ytt\xc3\xa4vill\xc3\xa4 kamiinoilla.\n_START_SECTION_\nLeirialueesta osaksi Hohenlockstedtin kuntaa\n_START_PARAGRAPH_\nVersaillesin rauhansopimus merkitsi Lockstedter Lagerin sotilask\xc3\xa4yt\xc3\xb6n loppua vuonna 1919. Alue suljettiin ja sotilask\xc3\xa4ytt\xc3\xb6\xc3\xb6n liittyv\xc3\xa4t tilat ja laitteet purettiin._NEWLINE_Tyhjilleen j\xc3\xa4\xc3\xa4neit\xc3\xa4 kasarmeja korjattiin asuntok\xc3\xa4ytt\xc3\xb6\xc3\xb6n vuodesta 1926 l\xc3\xa4htien. Lockstedter Lagerin kunta perustettiin seuraavana vuonna. Alueelle alettiin rakentaa urheilukoulua vuonna 1932. Natsien valtaannousun my\xc3\xb6t\xc3\xa4 se muutettiin SA-j\xc3\xa4rjest\xc3\xb6n urheilukouluksi ja vuonna 1938 edelleen SA:n koulutuskeskukseksi._NEWLINE_Armeijan ammustehtaan rakentaminen alueelle synnytti sotilaallista ja taloudellista toimeliaisuutta. Rakentamiseen osallistui sotilaiden ohella mm. poliittisia vankeja. Saksan tappion II maailmansodassa h\xc3\xa4\xc3\xa4m\xc3\xb6tt\xc3\xa4ess\xc3\xa4 talvella 1944-45 Lockstedter Lageriin evakuoitiin suuri m\xc3\xa4\xc3\xa4r\xc3\xa4 pakolaisia Saksan it\xc3\xa4osista. Sodan j\xc3\xa4lkeen sotilasrakennelmat purettiin j\xc3\xa4lleen. _NEWLINE_Vuonna 1956 Lockstedter Lager ja l\xc3\xa4hitaajamat Springhoe, B\xc3\xbccken, Hungriger Wolf, Ridders ja Hohenfiert yhdistyiv\xc3\xa4t Hohenlockstedtin kunnaksi. Hohenlockstedt on Lapuan yst\xc3\xa4vyyskunta.'